The New York Times kertoo, että Texasin osavaltio lähettää Meksikon vastaiselle rajalle viikonlopun aikana 250 kansalliskaartin sotilasta sekä ajoneuvoja ja ilmakalustoa.

Yhdysvaltain rajavartija USA:n ja Meksikon rajalla Kaliforniassa. MIKE NELSON

Muuri. Donald Trumpin suurin vaalilupaus kiteytettynä yhteen sanaan. Trump uhosi kampanjansa aikana rakentavansa Yhdysvaltain ja Meksikon väliselle rajalle muurin, joka pitää huumekartellit ja muut roistot rajan eteläpuolella. Lupaus on antajansa lailla kunnianhimoinen. Muurin kustannusarviot ja mahdollinen rakennusaika ovat nousseet korkealle, eikä Valkoisella talolla ole tarkkaa käsitystä, milloin ja miten muuri valmistuu.

Muurin puutteessa Trump haluaa pitää meksikolaiset " pahat hombret " ja laittomat maahanmuuttajat poissa armeijan avulla. Presidentti ilmoitti tällä viikolla, että Yhdysvallat lähettää kansalliskaartin sotilaita valvomaan maan etelärajaa. Puolustusministeri James Mattis allekirjoitti perjantaina määräyksen rahoittaa jopa neljän tuhannen sotilaan lähettäminen syyskuun loppuun mennessä.

Texas on ensimmäinen osavaltio joka on aloittanut joukkojen lähettämisen. New York Times kertoo, että osavaltio ilmoitti perjantaina lähettävänsä 250 Texasin kansalliskaartin sotilasta rajalle viikonlopun aikana. Perjantai-iltana matkaan lähti jo kaksi Lakota-helikopteria, jotka kuljettivat neljä sotilasta paikan päälle. Lisäksi Texas lähettää rajalle tiedusteluajoneuvoja sekä kevyttä ja raskasta ilmakalustoa.

Arizonan osavaltion kuvernööri Doug Ducey ilmoitti taas perjantaina, että osavaltio lähettää 150 sotilasta seuraavan viikon aikana. New Mexicon kuvernööri Susana Martinez on vannonut, että myös sen joukot lähtevät pian matkaan.

Texasin kansalliskaartin komentaja prikaatikenraali Tracy Norris sanoo New York Timesille että joukot ovat aseistautuneet itsepuolustustehtäviin.

Kyseessä ei kuitenkaan ole ensimmäinen kerta, kun kansalliskaartin joukot vartioivat Meksikon vastaista rajaa. Texasilla on ollut sotilaita valvomassa rajaa jo ennestään ja monet presidentit ja kuvernöörit ovat määränneet sotilaita alueelle vuosikymmenten saatossa.

Toistaiseksi ei ole tietoa, kauanko Trumpin määräämä operaatio kestää. Presidentti itse on ilmoittanut haluavansa pitää sotilaat alueella siihen asti, että luvattu muuri valmistuu. Hän on kuitenkin ilmoittanut tarkastelevansa operaation laajuutta ja kustannuksia.

Lähde: New York Times